[{"text_idx": "#000000", "text": "Datganoli: Academwyr yn mynegi pryder"}, {"text_idx": "#000002", "text": "Dywed prif weinidog Cymru na fyddai e'n fodlon derbyn unrhyw gynigion fydd yn gwanhau pwerau'r Cynulliad Cenedlaethol."}, {"text_idx": "#000005", "text": "Ond mae Swyddfa Cymru yn mynnu mai nod unrhyw newidiadau yw cryfhau datganoli a gwneud y sefyllfa yn fwy dealladwy."}, {"text_idx": "#000007", "text": "Mae'r adroddiad gan academwyr Prifysgol Caerdydd a UCL yn edrych ar y cynllun i greu'r hyn sy'n cael ei alw'n fodel \"pwerau wedi'u cadw no\u0302l\" yn debyg i'r setliad yn yr Alban."}, {"text_idx": "#000009", "text": "Ar hyn o bryd mae datganoli yng Nghymru wedi'i seilio ar restr o bwerau sydd wedi'u trosglwyddo i'r Cynulliad."}, {"text_idx": "#000012", "text": "Ond mae adroddiad academwyr Prifysgol Caerdydd a UCL wedi dweud y dylai'r manylion gael eu seilio ar \"egwyddorion ehangach yngly\u0302n a\u0302 sut y dylai Teyrnas Gyfun ddatganoledig weithio\"."}, {"text_idx": "#000016", "text": "Dywedodd yr Athro Richard Wyn Jones o Ganolfan Llywodraethiant Cymru ym Mhrifysgol Caerdydd: \"Yr hyn 'dan ni'n ei gasglu yw bod y model, neu'r ffordd mae Llywodraeth Cymru wedi dehongli model pwerau wedi eu cadw no\u0302l, yn mynd i arwain at gymhlethdod mawr iawn ac, yn wir, fod rhai o'r pethau maen nhw'n awgrymu yn amhosib, yn ymarferol i'w drafftio.\""}, {"text_idx": "#000017", "text": "Asgwrn y gynnen yw'r penderfyniad i geisio parhau ag un awdurdod cyfreithiol ar y cyd i Gymru a Lloegr, meddai."}, {"text_idx": "#000019", "text": "Mae pryder yr academwyr na fydd cynlluniau datganoli diweddaraf llywodraeth y DU yn arwain at setliad clir a chynaliadwy yn cael ei rannu gan weinidogion a swyddogion Llywodraeth Cymru."}, {"text_idx": "#000020", "text": "Yr ofn ym Mae Caerdydd yw y gallai'r newidiadau wanhau yn hytrach na chryfhau'r Cynulliad."}, {"text_idx": "#000021", "text": "Craidd y broblem yw saerni\u0308o cynllun cynaliadwy tra bod Cymru a Lloegr yn rhannu'r un gyfundrefn gyfreithiol."}, {"text_idx": "#000025", "text": "Dywedodd llefarydd ar ran Swyddfa Cymru: \"Mae pobol Cymru yn dymuno gweld pwerau'n cael eu defnyddio, nid trafodaeth academaidd."}, {"text_idx": "#000026", "text": "\"Mae'r setliad presennol yn aneglur, yn ddryslyd ac yn aml yn rhoi modd i fyw i gyfreithwyr."}, {"text_idx": "#000027", "text": "\"Fydd Mesur Cymru newydd yn creu datganoli cryfach a chliriach fydd yn hirhoedlog.\""}, {"text_idx": "#000028", "text": "Roedd Swyddfa Cymru'n parhau'n barod i drafod cynnwys y mesur a\u0302 Llywodraeth Cymru ac eraill, meddai, ond nid oedd \"unrhyw amgylchiadau\" lle byddai'r mesur yn creu \"llwybr i annibyniaeth\"."}, {"text_idx": "#000038", "text": "Lluniau: Gwaith adnewyddu Pont Y Bermo"}]